Sebességet váltott a NAV - Célpontban az illegális borkereskedők - Wine Flow
„Prés 2014” címmel indul az az ellenőrzéssorozat, mely során a Nemzeti Adó- és Vámhivatal (NAV) a hazai borpiacot igyekszik védeni az EU-ból feketén beáramló boroktól.
A több mint két hónapos akció a tagállamokból tartályban „feketén” szállított szőlőborok, „a silány minőségű, bornak nem nevezhető” termékek forgalmának megakadályozására irányul. Az akció ideje alatt a borszállítmányok gyakori és váratlan ellenőrzésére lehet számítani a közutakon, de az érintett gazdálkodóknál, a pincészeteknél is sűrűbben lesznek jelen az ellenőrök – áll az adóhivatal csütörtöki, a Távirati Irodához eljuttatott közleményében.
A NAV vizsgálja a jövedéki, valamint az adózási szabályok betartását, de együttműködik a Nemzeti Élelmiszerlánc-biztonsági Hivatal (Nébih) borászati hatóságának munkatársaival is, akik ellenőrizni fogják, hogy a piaci szereplők megsértik-e a bortörvény vonatkozó előírásait.